Knute Rockne

**Knute Kenneth Rockne** (født **Knut Larsen Rokne** 4. mars 1888 på Voss, død 31. mars 1931 i Bazaar i Kansas) var en norsk-amerikansk utøver og trener i amerikansk fotball. College Football Hall of Fame beskriver han som «uten tvil amerikansk fotballs mest anerkjente trener».

Han var sønn av Lars Knutson Rokne (1858–1912) og Martha Pedersdatter Gjermo (1859–1944) og emigrerte som femåring til Chicago i USA. 

Etter at Rockne var ferdig med videregående skole, tok han en jobb som postansvarlig ved postkontoret i Chicago i fire år. Da han var 22 år gammel, hadde han spart nok penger til å fortsette utdannelsen. Han ble tatt opp ved University of Notre Dame i Indiana for å fullføre skolegangen. Rockne utmerket seg som en amerikansk fotballspiller der, og vant All-American-utmerkelser i 1913, en årlig utmerkelse som tildeles fremragende idrettsutøvere i USA som regnes som blant de beste idrettsutøverne i sine respektive idretter. Rockne jobbet også som badevakt i Cedar Point-parken nær Sandusky, Ohio sommeren 1913. Etter endt utdannelse arbeidet han som laboratorieassistent ved University of Notre Dame, men sa fra seg videre arbeid innenfor kjemi etter å ha fått tilbud om å bli trener innen amerikansk fotball.

Han giftet seg i 1914 med Bonnie Gwendolyn Skiles (1891–1956), datter av George Skiles og Huldah Dry, og de fikk fire barn sammen; Bill, Knute jr., Mary Jean og Jack.

## Fotballtreneren
Som hovedtrener for amerikansk fotballaget til University of Notre Dame i South Bend i Indiana, med kallenavn *«The Fighting Irish»*, hadde Rokne stor suksess. Fra 1918 til 1930 så Rockne laget sitt seire i 88,1% av alle kampene sine, en seiersprosent som ikke noe lag senere har overgått. I de 13 årene Rockne var hovedtrener, hadde laget 105 seiere, 12 tap og fem uavgjorte kamper. De vant seks nasjonale mesterskap og var ubeseiret i fem sesonger. Han var kjent for å si «Let's win one for the Gipper») i garderoben i kampenes pause. George Gipp, kjent som "The Gipper", var en stjernespiller som døde ung av sykdom.

## Samarbeidet med Studebaker

### Egen bilmodell
Knute Rockne samarbeidet med bilfabrikanten Studebaker fra 1928, mest med salgs- og markedsføringsoppgaver. Tidlig i 1931 markedsførte Studebaker en bil med Rocknes navn, *[[Rockne|Studebaker Rockne]] Sedan Six 65*. Modellen var i produksjon fram til 1934, og det ble laget i alt 30&nbsp;239 biler.

### Studebaker Rockne-biler i Norge
Det ble importert 91 biler til Norge.

Bilene kom demontert (såkalt CKD, som står for *completety knocked down*) og ble satt sammen ved Skabo jernbanevognfabrik på Skøyen i Oslo og var finere utført enn tilsvarende amerikanske utgaver i samme år. I Norge ble det produsert to modeller; type 65 og 75. Av de 91 importerte bilene ble det bygget to åpne biler, resten lukkede.

## Flystyrten
Rockne døde i 1931 i en flystyrt med et Fokker F-10A nær Cottonwood Falls i Kansas på vei for å delta i produksjonen av filmen *The Spirit of Notre Dame* som teknisk rådgiver. President Herbert Hoover omtalte tapet av Rockne som et nasjonalt tap.

Rockne ble gravlagt på Highland Cemetery i South Bend.

Kong Haakon VII av Norge slo Rockne posthumt til ridder og sendte en personlig utsending, Olaf Bernts, norsk konsul i Chicago, til Rocknes begravelse.

Nyheten om at Rockne var omkommet rystet publikum over hele USA.

## Endrede krav til flykonstruksjoner
Etter flyulykken hvor Knute Rockne omkom, nedla amerikanske luftfartsmyndigheter forbud mot bruk av trekonstruksjoner i vingene på passasjerfly, noe som indirekte ledet til utvikling av de senere kjente Douglas-flyene.

## Ettermæle

### Geografiske navn

*I 1931 ble en by i Texas ble oppkalt etter Knute Rockne. Etter flystyrten startet skolebarna i Hilbigville i Texas startet en avstemning om hvorvidt stedet skulle skifte navn; deretter fikk småbyen navnet Rockne. I byen ble det senere reist en byste av Knute Rockne.
*Studentenes idrettsbygning på University of Notre Dame i South Bend ble åpnet i 1937 under navnet Knute Rockne Memorial Gymnasium.
*Både i South Bend og på et par andre steder i Kansas og Indiana finnes det gater oppkalt etter Knute Rockne.

### Film

*Universal Pictures' film *[[The Spirit of Notre Dame (film fra 1931)|The Spirit of Notre Dame]]* fra 1931 var basert på Knute Rocknes liv.
*Knute Rockne ble også portrettert i filmen *[[Knute Rockne, All American]]* i 1940, med Pat O'Brien i tittelrollen og daværende skuespiller Ronald Reagan i rollen som George Gipp.

### Hall of Fame og frimerke

* Han ble innlemmet i College Football Hall of Fame i 1951, samme år som organisasjonen ble grunnlagt, der er han beskrevet som «uten tvil amerikansk fotballs mest anerkjente trener».
* I 1988 utga det amerikanske postverket et frimerke til minne om Rockne.

### Minnesmerker
*I 1998 ble det lagt ned en minneplakett i Bronx, New York.
* En over 2 meter høy statue laget av kunstneren Jerry McKenna ble avduket i sentrum av South Bend i 2005.
* En bronseskulptur av Knute Rockne, laget av billedkunstneren Jerry McKenna, ble avduket med kunstneren og sønn av Knute, Jack Rockne til stede på Voss  31. mars 2006.
* I 2007 ble det satt opp et historisk minneplakett utenfor St. Peter og Paul romersk-katolske kirke i Sandusky, Ohio, der Bonnie Skiles og Knute Rockne giftet seg.
* En bronsestatue av Knute Rockne står utenfor Notre Dame Stadium i South Bend, Indiana, avduket i 2009.

## Bildegalleri

Fil:KnuteRockneGoudeycard.jpg|Fotballkort med motiv av Knut Rockne
Fil:Knute Rockne, All American (1940 poster).jpg|Plakat fra 1940 med bilde av Knute Rockne og teksten *All American*
Fil:Studebaker Rockne - Flickr image 207520289.jpg|Studebaker fra 1933 med teksten *Rockne* på nummerskiltet


## Referanser


## Eksterne lenker
* 
* 
* 
* 
*  Uoffisiell nettside om Knute Rockne 
*  Collage Football Hall of Fame - Knute Rockne
*  Find A Grave - Knute Rockne

__NOTOC__